Gran Teatro Falla

Gran Teatro Falla (Falla Antzoki Handia) Andaluziako Cadiz hiriko Fragela plazan, Alargunen Etxearen aurrean eta Cádizko Unibertsitateko Medikuntza Fakultatearen ondoan dagoen eraikina da. Kultura Intereseko Ondasun gisa katalogatuta dago. 1905ean eraikia, 1910ean inauguratu zen. Neomudejar estilokoa da. Historia 1884an hasi ziren eraikitzen, Adolfo Morales de los Ríos eta Adolfo del Castillo Escribanoren proiektuari jarraiki, Miguel Martínez de Pinillos Cadizko alkate zela. Orube berean zegoen garai batean Cadizko Antzoki Handia, García del Alamo arkitektoak 1871n egurrez eraikia, eta 1881ean su hartu zuena. 1886an, Udalak obren zuzendaritza bere gain hartu zuen, nahiz eta diru-funts gutxi zegoenez, obrak gelditu egin ziren hainbat aldiz, eta, ondorioz, obra 1905era arte ezin izan zen amaitu. Eraikuntza-lanen arduraduna Juan Cabrera de la Torre udal-arkitektoa izan zen; honek neurri handi batean hasierako proiektua aldatu zuen. 1910eko urtarrilaren 12an inauguratu zen Barbieriren sinfonia baten interpretazioarekin, Cádizko alkate Sebastián Martínez de Pinillos y Tourné zelarik. 1926ra arte Gran Teatro izena izan zuen, eta urte horretan Gran Teatro Falla izena hartu zuen, hiriko seme kutun Manuel de Fallaren omenez. 1984an, Rafael Otero eta José Antonio Carvajal arkitektoek eraikina zaharberritu zuten; 1986an hasi ziren lanak, inauterien amaieran. Urte horretan jaietako pregoilaria Mario Moreno "Cantinflas" izan zen, eta ongintzazko gala bat eskaini zitzaion, Mexikon izandako lurrikarazela eta, elkartasuna adierazteko. Zaharberritze hori 1991. urtean amaitu zen. Eraikinaren ezaugarriak Estilo neomudejarra du, arte islamiarra imitatuz, Kordobako emirerri estiloko ferra-arkuak eta almohade estiloko adreilua erabiliz. Adreilu gorriz eraikita dago, eta fatxada nagusian ferra-arkuzko hiru ate handi ditu, dobela gorri eta zuriekin txandaka. Oinplanoan ferra-forma du, eta solairuak horretara egokitzen dira. 1214 ikuslerentzako lekua du, besaulkietan, palkoetan, anfiteatroan eta paradisuan banatuta. Agertokia 18 metro luze eta 25,5 metro sakon da. Sabaiak Paradisuaren alegoria bat erakusten du, Felipe Abárzuza y Rodríguez de Ariasen lana. Urtero, otsailean, Gran Teatro Fallan, Cádizko Inauterietako Elkarteen Lehiaketa ospatzen da, non inauterietako taldeek beren arte guztia hainbat modalitatetan erakusten duten. 2010ean, antzerkiaren lehen mendeurrena ospatu zen. Erreferentziak Kanpo estekak Bideoa Youtuben.